Matul l-aħħar jiem kien hemm varjetà ta' aħbarijiet interessanti relatati mal-Formula 1 hekk kif bosta timijiet mhux biss kienu qegħdin jippreparaw għall-Gran Premju ta' Monako, imma anki għax-xhur u s-snin li ġejjin. Barra minn hekk, kien hemm żvilupp mhux mistenni li reġa' fetaħ beraħ kapitlu li deher li ngħalaq is-sena l-oħra. Ifittxu risposta Nhar il-Ħamis li għadda l-familja ta' Jules Bianchi ħabbret li se tiftaħ proċeduri legali kontra l-FIA, l-FOM u l-Marussia. Għal min ma jiftakarx, Bianchi kien sewwieq tal-Formula 1 li tilef ħajtu s-sena l-oħra wara li għamel disa' xhur f'koma b'konsegwenza ta' inċident ikrah li kellu fil-Gran Premju tal-Ġappun fl-2014. Wara dan l-inċident, l-FIA kienet fetħet investigazzjoni li kkonkludiet li l-inċident seħħ minħabba numru ta' fatturi nkluż il-veloċità eċċessiva li kien qiegħed isuq biha Bianchi. Din il-konklużjoni ma niżlet tajjeb xejn mal-familjari tal-eks sewwieq Franċiż illi jħossu li l-inċident seħħ minħabba nuqqas ta' attenzjoni min-naħa tal-organizzaturi. Għaldaqstant, huma fetħu l-proċeduri legali biex jagħmlu pressjoni bit-tama li ssir investigazzjoni aktar bir-reqqa fejn l-organizzaturi jieħdu r-responsabbiltà ta' dak li ġara fil-Ġappun. Irranġaw? Żvilupp anqas serju imma aktar immedjat kien dak relatat mar-relazzjoni bejn Nico Rosberg u Lewis Hamilton wara l-ħabta li kellhom fit-tellieqa ta' Barċellona. Dan l-inċident reġa' fetaħ kotba li l-Mercedes kienu ttamaw li ngħalqu hekk kif l-ebda wieħed mis-sewwieq ma aċċetta r-responsabbiltà ta' dak li ġara. Nhar l-Erbgħa li għadda, f'konferenza stampa li saret qabel il-Gran Premju ta' Monako, Rosberg sostna li l-kwistjoni bejnu u Hamilton kienet magħluqa. Madankollu, huwa rriffjuta li jgħid jekk hu u l-Brittaniku tkellmux direttament jew kienx it-tim li għamilha ta' intermedjarju. Dan il-battibekk kien ta' interess partikolari għall-midja għaliex Rosberg għadu ma ġedditx il-kuntratt tiegħu mal-Mercedes minkejja li hu u t-tim jidhru kuntenti li jestendu din ir-relazzjoni li bdiet fl-2010. Għadu mhuwiex ċar x'qiegħed iwassal għal dan id-dewmien, però hemm min qiegħed jispekula li s-sewwieq Ġermaniż qed jistenna biex jara x'se jagħmel Hamilton, li wkoll wasal biex iġedded il-kuntratt tiegħu. Skont l-għejdut, jekk il-Brittaniku jiddeċieda li jibqa' mal-Mercedes, il-kollega tiegħu jista' jfittex post ma' tim ieħor bil-Ferrari jissemmew bħala l-favuriti. Implimentazzjoni nofs leħja Kwistjoni oħra li kienet fiċ-ċentru tad-diskussjonijiet fl-aħħar jiem kienet riforma żgħira fir-regolamenti li l-FIA se tibda timplimenta minn Monako. Fil-passat is-sewwieqa kienu jitħallew ineħħu l-koperturi adeżivi tal-viżieri tagħhom fuq it-traċċat bl-għan li jneħħu xi ħmieġ li jkun akkumula fuqha waqt it-tellieqa. Madankollu, l-FIA issa għamlet din il-prattika llegali hekk kif kien hemm diversi każijiet meta dawn il-koperturi taru fil-passaġġi tal-arja li jkessu l-brejkijiet ta' vetturi oħra, fatt li f'diversi okkażjoni wassalhom biex jisħnu żżejjed u jċedu. Din ir-riforma ġiet milqugħu minn ħafna sewwieqa li apprezzaw il-problemi li kienet toħloq il-prassi l-antika. Madankollu, huma esprimew it-tħassib tagħhom għall-fatt li l-FIA ma pprovdiet l-ebda alternattiva konkreta għaliha. Fil-fatt, wara xi diskussjoni mat-timijiet, l-FIA reġgħet dawret id-deċiżjoni tagħha nhar il-Ġimgħa li għadda hekk kif ġie konkluż li r-riforma setgħet żiedet il-periklu għas-sewwieqa.